**Dobrovoľný požiarny zbor v Novej Bani**

Jednu z najväčších hrôz pre domy, majetok a život obyvateľov v minulosti predstavoval oheň. Jeho nebezpečenstvo ešte viac vzrastalo v mestách, kde bola koncentrácia domov na obmedzenom priestore oveľa väčšia než na dedinách, k čomu prispieval aj najčastejší stavebný materiál daných budov, či využívanie sviec a petrolejových lámp. Ak teda v minulosti v meste vznikol požiar, zväčša to znamenalo katastrofu pre minimálne jeho najbližšie okolie. Z drevených povál sa veľmi ľahko rozšíril po okolí, pretože vtedajšie možnosti hasenia zďaleka nepostačovali v boji s tak silným nepriateľom.

V minulosti nachádzame mnoho nariadení a opatrení, ktoré mali predchádzať požiarom. Medzi najstaršie patrí zákaz fajčiť, alebo povinnosť všetkých obyvateľov pomáhať pri hasení lesného požiaru. V Novej Bani sú takéto zákony známe už začiatkom 18. storočia. Ich nedodržanie sa trestalo peňažnou pokutou, rovnako ako aj spôsobenie požiaru z nedbanlivosti. V roku 1770 vypracovalo mesto požiarny štatút, v ktorom sú presne stanovené povinnosti a postup členov jednotlivých cechov. V roku 1788 zakúpilo za 125 zlatých kovovú striekačku, ktorá dosahovala výšku až 30 stôp (takmer 30 metrov). Napriek tomu však Novú Baňu rozsiahle požiare neobchádzali. Najväčší ju postihol v roku 1797, keď dokonca Miestodržiteľská rada v Bratislave vyhlásila celokrajinskú zbierku pre postihnutých požiarom.

Pre nepredvídateľnú potrebu ochrany životov a majetku boli teda požiarnici už v minulosti dôležitou a nenahraditeľnou súčasťou každodenného bytia. Pre efektívnosť však bolo dôležité systematické organizovanie, čo tunajší oddaní dobrovoľníci pochopili už v roku 1881, vďaka čomu si v 2021 pripomíname 140. výročie organizovaného boja s požiarom v Novej Bani.

O založenie významného spolku -Novobanský dobrovoľný požiarny spolok- sa zaslúžil vtedajší mešťanosta a vynikajúci organizátor František Volanský. Aktívnymi spoluzakladateľmi boli aj ďalší novobanskí obyvatelia, spomedzi ktorých spomenieme- Ignác Beibl, lekárnik Móric Červinka, podnikateľ Ján Ollík, kováč Ignác Dodek (otec Karola Dodeka).

Veliteľstvo zboru vyvíjalo spočiatku úsilie smerujúce k získaniu potrebnej výstroje a výzbroje, to najnutnejšie sa podarilo zaobstarať až v roku 1886. Dovtedy spolok disponoval iba drevenou striekačkou, ktorá bola často nefunkčná a rozsušená. Z toho roku je aj prvý známy zoznam členov, ktorých bolo 38 a v priebehu ďalších 2 rokov sa zvýšil ich počet na 57. V roku 1888 boli novobanskí dobrovoľní hasiči v zmysle župného nariadenia pričlenení do Hasičského zväzu Tekovskej župy.

Členmi spolku boli miestni úradníci a remeselníci, ktorých bola väčšina (viac ako 80%). Boli prevažne slovenskej národnosti, napriek tomu však, ako to v tom období bolo všeobecne zaužívané, bol veliaci jazyk maďarský. Roľnícke obyvateľstvo bolo pomerne konzervatívne, preto zo začiatku nebolo v spolku vôbec zastúpené.

Činnosť spolku sa nezameriavala len na výcvik, ale orientovala sa i na kultúrne aktivity. Usporadúvali sa zábavy, najmä tradičný „hasičský majáles“, nacvičovali sa divadelné predstavenia (prvé v 1889). Z výnosu z týchto aktivít, ktoré sa čoskoro stali významnými novobanskými spoločenskými udalosťami, bolo dopĺňané potrebné vybavenie. Z týchto prostriedkov si hasiči zakúpili aj prvú strojnú striekačku, ktorá mala tlak 5 atmosfér. Spolok odoberal časopis Požiarny vestník, ktorý vydávalo ústredie požiarnictva v Budapešti.

Vážnosť spolku vzrastala priamo úmerne s počtom úspešných zásahov. Cvičenia sa konali 1 x do týždňa a verejné cvičenia 5-6 x ročne. Výcvikový priestor sa nachádzal na pažiti pod kamenným mostom v tzv. Salajkárni. V roku 1889 si spolok založil aj vlastnú dychovú hudbu, pričom hudobné nástroje boli zakúpené z verejnej zbierky.

Nadšenie z prvých rokov činnosti však postupne upadalo a len opätovné úsilie Františka Volanského zabránilo rozpadu spolku. Po prekonaní organizačných a materiálnych ťažkostí mal v roku 1899 už 119 členov a hasiči dostali od mesta jednorazový príspevok vo výške 60 zlatých na nákup výstroja. Na činnosti spolku malo mesto veľký záujem, preto začalo poskytovať aj ročný príspevok 120 zlatých, čo však bolo nepostačujúce, preto veliteľstvo navrhlo mestskej rade, aby zaviedla vyberanie tzv. hasičskej dane.

Roky 1902-4 boli rokmi stagnácie, ktorá vyústila takmer do rozpadu spolku, pre zásadný pokles členskej základne a apatiu funkcionárov. Jeho reorganizácie sa ujal mestský notár Ferdinand Štaud, ktorému sa podarilo presviedčaním získať nových členov. Členstvo opäť vzrástlo na 116 a podarilo sa získať aj novú striekačku, výzbroj a výstroj. Činnosť spolku okrem cvičení a likvidácie požiarov spočívala aj v nočných hliadkach počas letných mesiacov. V rokoch 1887 – 1905 bolo v meste a na okolí zlikvidovaných dovedna 50 požiarov.

Veľkou skúškou pripravenosti novobanských hasičov sa stal veľký požiar, ktorý vypukol 9. októbra 1907, kedy zhorelo 32 domov a na pomoc prišli aj hasiči z Brehov, Hronského Beňadika a Žarnovice.

Činnosť novobanských dobrovoľných hasičov bola prerušená cez 1. svetovú vojnu, kedy väčšina schopných členov musela narukovať. V tom období dvaja, ktorí zostali, zorganizovali a vycvičili malý oddiel, ktorý mohol v prípade potreby zasiahnuť.

Po vojne sa v roku 1919 reorganizácie spolku ujal Ladislav Červinka, lekárnik, ktorý sa stal hlavným veliteľom. Predsedom spolku sa stal Ferdinand Pokorný. Spolok obnovil svoju činnosť 13. 8. 1922 so 40 členmi. O rok neskôr bol založený aj prvý takýto spolok na Štáloch. Všeobecne sa medzi požiarnikmi odstránilo vo vzájomnom styku onikanie i vykanie a zaviedlo sa tykanie, či vzájomné oslovovanie „brat“.

Ďalším medzníkom bolo založenie Okresnej hasičskej jednoty v roku 1926 v Novej Bani už ako okresnom sídle. Veliteľom bol Viliam Záborský. Zásluhou Vojtecha Schwarza bola v roku 1927 obnovená aj hasičská dychovka, vznikol tiež samaritánsky oddiel, v ktorom bolo 5 žien. Hasičské skladište bolo v tom období v starej prístavbe radnice( na mieste dnešnej budovy MsÚ. Okrem tradičných cvičení usporadúvala OHJ v Novej Bani aj rôzne kurzy, okresné cvičenia a súťaže Dobrovoľných hasičských zborov (DHZ). V roku 1932 vznikol aj hasičský dorast, čím si novobanskí požiarnici systematicky vychovávali svojich nástupcov. Okrem ochrany pred požiarmi a povodňami sa novobanskí hasiči opäť venovali aj kultúrnej činnosti, usporadúvali znova divadlá, zábavy a majálesy, z výnosu ktorých si zakúpili aj vlastnú zástavu.

Stálym problémom aj naďalej zostával nedostatok kapitálu. Popri finančnému príspevku od jednotlivcov a mesta sa zaviedla aj tzv. hasičská dávka, ktorú platili majitelia bytov, dielní a kancelárii. V roku 1942 vďaka tomu mohli zakúpiť motorovú striekačku. Počas SNP činnosť zboru stagnovala. Obnovená bola až v septembri 1945, keď bol za veliteľa zvolený Ján Herko.

V roku 1949 došlo k celkovej reorganizácii hasičstva. Namiesto OHJ bolo zriadené Okresné veliteľstvo požiarnej ochrany. Rovnako sa premenoval aj DHZ na Dobrovoľný požiarny zbor (DPZ). Obyvateľov a majetok mesta teda už nezachraňovali hasiči, ale požiarnici. V nasledujúcom období vznikli aj Požiarne družstvá na Štáloch, či Bukovine.

V roku 1958 bola dokončená stavba novej požiarnej zbrojnice, vďaka čomu sa DPZ mohol presťahovať do vyhovujúcejších priestorov (dovtedy sídlil v budove MNV).

Ďalšie organizačné zmeny nastali v roku 1960, keď sa okresným mestom stal Žiar nad Hronom, kam sa v zapätí presťahovala už tzv. Okresná inšpekcia požiarnej ochrany, aj s časťou požiarneho technického vybavenia. V Novej Bani zostal naďalej sídliť DPZ. Ten v roku 1963 zriadil v meste nocľaháreň, ktorá mala nahrádzať núdzové ubytovanie, pretože Nová Baňa v tomto období nemala hotel.

DPZ sa v Novej Bani venoval aj organizovaniu rôznych cvičení, či súťaží, ale tiež výchove žiakov a mládeže. Družstvá dospelých a žiakov dosahovali vynikajúce výsledky na súťažiach doma i v širšom okolí, vďaka čomu si získali uznanie a rešpekt v danej oblasti. V neposlednom rade zohrávalo nenahraditeľnú úlohu predovšetkým ich hlavné poslanie, a to boj s požiarom, ako aj s ďalšími živelnými pohromami, ktorých následky pomáhali zmierňovať svojou profesionálnou činnosťou.

Mgr. Hana Zduchová; Mgr. Katarína Konečná, Pohronské múzeum